text: Dreng faldt ned ad 20 meter høj skrænt
  19 juni 2012 kl. 13.38
  En 14-årig dreng faldt ned ad en 20 meter høj skrænt under en skoleudflugt i et uvejsomt område ved Randbøl. Brandfolk fra Egtved fik ham hentet i løbet af en halv time. Han slipper formentlig med en forstuvet fod.
  - Det var en af de mere usædvanlige opgaver, siger indsatsleder Kristian Müller til TV SYD. 
  Brandfolkene kunne fire sig ned ad skrænten med et reb. Drengen var ved bevidsthed - og havde trods den voldsomme nedtur kun slået benet. 
  Brandfolkene valgte at få drengen helt ned i bunden - og bar ham på en båre rundt om skrænten til den ventende ambulance. Drengen blev kørt til Vejle sygehus. Og meldingen er, at han måske kun har forstuvet foden. 
  Den 14-årige var på tur med sine klassekammerater fra Overgården i Egtved. Det er en skole for normalt begavede børn med adfærdsvanskeligheder.
  